ET Euroopa Liidu Teataja C 11/152

P8_TA(2016)0015

Vastuväite esitamine teraviljapõhise töödeldud toidu ja imikutoidu koostise ja teabe erinõudeid käsitleva delegeeritud õigusakti kohta

Euroopa Parlamendi 20. jaanuari 2016. aasta resolutsioon komisjoni 25. septembri 2015. aasta delegeeritud määruse kohta, millega täiendatakse Euroopa Parlamendi ja nõukogu määrust (EL) nr 609/2013 seoses teraviljapõhise töödeldud toidu ja imikutoidu koostise ja teabe erinõuetega (C(2015)06507 – 2015/2863(DEA))

(2018/C 011/23)

Euroopa Parlament,

— võttes arvesse komisjoni delegeeritud määrust (C(2015)06507),

— võttes arvesse Euroopa Liidu toimimise lepingu artiklit 290,

— võttes arvesse Euroopa Parlamendi ja nõukogu 12. juuni 2013. aasta määrust (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (1), eriti selle artikli 11 lõiget 1,

— võttes arvesse ÜRO lapse õiguste konventsiooni,

— võttes arvesse maailma terviseassambleel 1981. aastal vastu võetud rinnapiimaasendajate turustamise rahvusvahelist koodeksit (2) ning sellele järgnenud 16 asjaomast maailma terviseassamblee resolutsiooni ja eelkõige maailma terviseassamblee 21. mai 2010. aasta resolutsiooni WHA63.23, milles nõutakse, et liikmesriigid lõpetaksid imikute ja väikelaste toidu kohatu reklaamimise ning tagaksid, et imikute ja väikelaste toidu puhul ei oleks toitumis- ja tervisealased väited lubatud, välja arvatud juhul, kui need on konkreetselt ette nähtud Codex Alimentarius'e asjaomastes standardites või siseriiklikes õigusaktides,

— võttes arvesse Ühendkuningriigi valitsuse toitumisküsimuste teadusliku nõuandekomitee (SACN) 24. septembri 2007. aasta seisukohavõttu (3),

— võttes arvesse määruse (EL) nr 609/2013 artiklit 5 ning selles sätestatud ettevaatuspõhimõtet,

— võttes arvesse keskkonna-, rahvatervise ja toiduohutuse komisjoni resolutsiooni ettepanekut,

— võttes arvesse kodukorra artikli 105 lõiget 3,

A. arvestades, et komisjon ei ole esitanud Euroopa Parlamendile ja nõukogule määruses (EL) nr 609/2013 (artikkel 12) nõutud aruannet väikelaste piimasegu kohta, mis on laste rasvumist käsitlevate riiklike strateegiate vajalik eeltingimus;

B. arvestades, et delegeeritud määruse I lisa 3. osas lubatakse imikutoitude niisugust koostist, kus 30 % energiat saadakse suhkrust (7,5 g suhkrut/100 kcal võrdub suhkrust saadud 30 kcal 100 kcal energias);

C. arvestades, et I lisa 3. osa on vastuolus kõigi Maailma Terviseorganisatsiooni (WHO) (4) tervisealaste nõuannetega – WHO soovitab vähendada vabade suhkrute tarbimist alla 10 %ni kogu toidust saadud energiast, kusjuures tervisele oleks veelgi kasulikum, kui vabad suhkrud moodustaksid alla 5 % kogu toidust saadud energiast) – ja liikmesriikide teaduskomiteede tervisealaste nõuannetega suhkru kogutarbimist olulisel määral vähendada; arvestades, et selliste toitude tarbimine, eriti nii varases eas, suurendab tõenäoliselt laste rasvumist ning võib mõjutada laste maitse-eelistuste väljakujunemist; arvestades, et eelkõige imikute ja väikelaste puhul peaks lisatud suhkru kogus olema võimalikult väike;

D. arvestades, et halb toitumine on praegu maailmas kaugelt kõige sagedasem haiguste ja surma põhjus – sagedasem kui tubakas, alkohol ja vähene kehaline aktiivsus kokku (5);

E. arvestades, et WHO soovitab alates kuuendast elukuust täiendada rinnapiima mitmesuguse sobiva, ohutu ja toitainerikka lisatoiduga, millele ei tohiks lisada soola ega suhkrut (6);

F. arvestades, et kõik liikmesriigid on heaks kiitnud maailma terviseassambleel 1981. aastal vastu võetud rinnapiimaasendajate turustamise rahvusvahelise koodeksi (edaspidi „rahvusvaheline koodeks“) ning sellele järgnenud 16 asjaomast maailma terviseassamblee resolutsiooni;

G. arvestades, et määrus (EL) nr 609/2013 võeti vastu enne, kui 5. augustil 2014 avaldati Euroopa Toiduohutusameti teaduslik arvamus imiku piimasegude ja jätkupiimasegude põhikoostise kohta (7);

H. arvestades, et Euroopa Liidu kohus on edendada kvaliteetseid rahvatervise põhimõtteid ja standardeid ning õigusloomet rahvatervise valdkonda puudutavates suhetes kolmandate riikide ja rahvusvaheliste organisatsioonidega ning ELi ülesanne on luua tõhus tervisekaitse raamistik;

I. arvestades, et imikud ja väikelapsed on sisesekretsioonisüsteemi kahjustajate ja muude saasteainetega seoses eriti haavatav elanikkonnarühm;

J. arvestades, et Rahvusvaheline Vähiuurimiskeskus – WHO vähiuuringutele spetsialiseerunud agentuur – liigitas 20. märtsil 2015 glüfosaadi ainete hulka, millel on tõenäoliselt inimesele kantserogeenne mõju (8);

1. esitab komisjoni delegeeritud määrusele vastuväiteid;

Rasvumine

2. on arvamusel, et delegeeritud määrus ei hõlma piisavaid meetmeid imikute ja väikelaste kaitseks rasvumise eest ning et lubatud maksimaalset suhkrukogust tuleks kooskõlas WHO soovitustega olulisel määral vähendada;

Kujunemisjärgus tehnoloogia

3. on arvamusel, et kooskõlas ettevaatuspõhimõttega tuleks keelata toitudes kujunemisjärgus tehnoloogia kasutamine, näiteks GMOd ja nanotehnoloogia, millega seotud pikaajalisi riske veel ei tunta;

Märgistus

4. leiab, et arvestades ülemaailmseid rahvatervisesoovitusi, k.a maailma terviseassamblee resolutsioon 63.23, maailma terviseassamblee imikute ja väikelaste toitmise üldstrateegiat ning Euroopa Liidust kolmandatesse riikidesse toimuva ekspordi ülemaailmset mõju, tuleks töödeldud imikutoidu märgistamisel ja turustamisel teha selgeks, et sellised tooted ei sobi alla kuuekuustele imikutele ning need ei tohiks kahjustada soovitust toita imikut kuus kuud üksnes rinnapiimaga; on seepärast arvamusel, et märgistust ja turustust tuleks muuta kooskõlas maailma terviseassamblee soovitustega imikute ja väikelaste toidu kohta;

Läbipaistvus

5. on arvamusel, et läbipaistvuse huvides ning üldsuse usalduse suurendamiseks Euroopa Liidu institutsioonide ja ELi otsustamisprotsessi vastu tuleks avalikustada loetelu kahepoolsetest kohtumistest (k.a kuupäev ja osalejad), mida komisjon delegeeritud määruse koostamise käigus huvitatud osalistega korraldas;

o

o o

6. teeb presidendile ülesandeks edastada käesolev resolutsioon komisjonile ning teatada talle, et delegeeritud määrus ei saa jõustuda;

7. palub komisjonil esitada uue delegeeritud õigusakti, kus võetakse arvesse Euroopa Toiduohutusameti teraviljapõhise töödeldud toidu ja imikutoidu koostise nõudeid käsitleva analüüsi tulemusi ning teaduslikke tõendeid lisatud suhkru ja töödeldud toidu varase kasutuselevõtu mõju kohta seoses soovitustega imikute ja väikelaste optimaalseks toitmiseks;

8. teeb presidendile ülesandeks edastada käesolev resolutsioon nõukogule ning liikmesriikide valitsustele ja parlamentidele.

(1) ELT L 181, 29.6.2013, lk 35.

(2) http://www.who.int/nutrition/publications/code_english.pdf

(3) http://webarchive.nationalarchives.gov.uk/20140507013106/http://www.sacn.gov.uk/ pdfs/position_statement_2007_09_24.pdf

(4) http://www.who.int/mediacentre/factsheets/fs394/en/

(5) Changes in health in England, with analysis by English regions and areas of deprivation, 1990–2013: a systematic analysis for the Global Burden of Disease Study 2013 (Tervisemuutused Inglismaal koos Inglismaa puudustkannatavate alade ja piirkondade analüüsiga, 1990–2013: süstemaatiline analüüs maailma haiguskoormuse 2013. aasta uuringu jaoks), Lancet 2015; 386: 2257–74 Avaldatud veebis 15. septembril 2015.

http://thelancet.com/pdfs/journals/lancet/PIIS0140-6736(15)00195-6.pdf

(6) http://www.who.int/mediacentre/factsheets/fs394/en/

(7) http://www.efsa.europa.eu/sites/default/files/scientific_output/files/ main_documents/3760.pdf

(8) http://www.iarc.fr/en/media-centre/iarcnews/pdf/MonographVolume112.pdf